钦定古今图书集成/明伦汇编/官常典/第551卷 > 李矩
## 钦定古今图书集成/明伦汇编/官常典/第551卷 > 李矩

按《晋书》本传，“矩字世回，平阳人也。童龀时与群儿聚
戏，便为其率，计画指授，有成人之量。及长，为吏，送故
县令于长安。征西将军梁王肜以为牙门。伐氐、齐万
年，有殊功，封东明亭侯，还为本郡督护。太守宋胄欲
以所亲吴畿代之，矩谢病去。畿恐矩复还，阴使人刺矩。会有人救之，故得免。属刘元海攻平阳，百姓奔走”，
矩素为乡人所爱，乃推为坞主，东屯荥阳，后移新郑。
矩勇毅多权略，志在立功，东海王越以为汝阴太守。
永嘉初，使矩与汝南太守袁孚率众修《洛阳千金堨》，
以利运漕。及洛阳不守，太尉荀藩奔阳城，卫将军华
荟奔成皋。时大饥，贼帅侯都等每略人而食之，藩、荟
部曲多为所啖。矩讨都等，灭之。乃营护藩、荟，各为立
屋宇，输谷以给之。及藩承制建行台，假矩荥阳太守。
矩招怀离散，远近多附之。石勒亲率大众袭矩，矩遣
老弱入山，令所在散牛马，因设伏以待之。贼争取牛
马，伏发齐呼，声动山谷，遂大破之，斩获甚众，勒乃退。
藩表元帝加矩冠军将军，轺车幢盖，进封阳武县侯，
领河东、平阳太守。时饥馑相仍，又多疫疠，矩垂心抚
恤，百姓赖焉。会长安群盗东下，所在多掳掠，矩遣部
将击破之，尽得贼所掠妇女千馀人。诸将以非矩所
部，欲遂留之。矩曰：“俱是国家臣妾，焉有彼此？”乃一时
遣之。时刘琨所假河内太守郭默为刘元海所逼，乞
归于矩。矩将使其甥郭诵迎致之而不敢进。会刘琨
遣参军张肇率鲜卑范胜等五百馀骑往长安，属默
被围，道路不通，将还依邵续。行至矩营，矩谓肇曰：“默
是刘公所授，公家之事，知无不为。”屠各旧畏鲜卑，遂
邀肇为声援，肇许之。贼望见鲜卑，不战而走。诵潜遣
轻舟济河，使勇士夜袭怀城，掩贼留营，又大破之。默
遂率其属归于矩。后刘聪遣从弟畅步骑三万讨矩，
屯于韩王故垒，相去七里，遣使招矩。时畅卒至，矩未
暇为备，遣使奉牛酒诈降于畅，潜匿精勇，见其老弱。
畅不以为虞，大飨渠帅，人皆醉饱。矩谋夜袭之，兵士
以贼众，皆有惧色。矩令郭诵祷郑子产祠曰：“君昔相
郑，恶鸟不鸣，凶胡臭羯，何得过庭！”使巫扬言：“东里有
教，当遣神兵相助。”将士闻之，皆踊跃争进。乃使诵及
督护杨璋等选勇敢千人夜掩畅营，获铠马甚多，斩
首数千级，畅仅以身免。先是，郭默闻矩被攻，遣弟芝
率众援之。既而闻破畅，芝复驰来赴矩。矩乃与芝马
五百匹，分军为三道，夜追贼，复大获而旋。先是，聪使
其将赵固镇洛阳，长史周振与固不协，密陈固罪。矩
之破畅也，帐中得聪书，敕畅平矩讫，过洛阳，收固斩
之，便以振代固。矩送以示固，固即斩振父子，遂率骑
一千来降，矩还，令守洛。后数月，聪遣其太子粲率刘
雅生等步骑十万屯孟津北岸，分遣雅生攻赵固于
洛。固奔阳城山，遣弟告急，矩遣郭诵屯洛口以救之。
诵使将张皮简精卒千人夜渡河。粲候者告有兵至，
粲恃其众，不以为虞。既而诵等奄至，十道俱攻，粲众
惊扰，一时奔溃，杀伤大半，因据其营，获其器械军资，
不可胜数。及旦，粲见皮等人少，更与雅生悉馀众攻
之，苦战二十馀日，不能下。矩进救之，使壮士三千泛
舟迎皮。贼临河列阵，作长钩，以钩船连战，数日不得
渡。矩夜遣部将格增潜济入皮垒，与皮选精骑千馀，
而杀所获牛马，焚烧器械，夜突围而出，奔武牢。聪追
之，不及而退，聪因愤恚发病而死。帝嘉其功，除矩都
督河南三郡军事、安西将军、荥阳太守，封修武县侯。
及刘粲嗣位，昏虐日甚，其将靳准乃起兵杀粲，并其
宗族，发聪冢，斩其尸，遣使归矩，称：“刘元海、屠各小丑，
因大晋事故之际，作乱幽、并，矫称天命，至令二帝幽
没卤庭，辄率众扶侍梓宫，因请上闻。”矩驰表于帝，帝
遣太常韩引等奉迎梓宫，未至而准已为石勒、刘曜
所没。矩以众少不足立功，每慷慨愤叹。及帝践祚，以
为都督司州诸军事、司州刺史，改封平阳县侯，将军
如故。时弘农太守尹安、振威将军宋始等四军并屯
洛阳，各相疑阻，莫有固志。矩、默各遣千骑至洛以镇
之。安等乃同谋告石勒，勒遣石生率骑五千至洛阳，
矩、默军皆退还。俄而四将复背勒，遣使乞迎默，又遣
步卒五百人入洛。石生以四将相谋，不能自安，乃掳
宋始一军，渡河而南，百姓相率归矩，于是洛中遂空。
矩乃表郭诵为扬武将军、阳翟令，阻水筑垒，且耕且
守，为灭贼之计。属赵固死，石生遣骑袭诵，诵多计略，
贼至辄设伏破之，掳掠无所得。生怒，又自率四千馀
骑暴掠诸县，因攻诵垒，接战，须臾，退军堮坂。诵率劲
勇五百，追及生于磐脂故亭，又大破之。矩以诵功多，
表加赤幢曲盖，封吉阳亭侯。郭默欲侵祖约，矩禁之
不可，遂为约所破。石勒遣其养子匆袭默，默惧，后患
未已，将降于刘曜，遣参军郑雄诣矩谋之，矩距而不
许。后勒遣其将石良率精兵五千袭矩，矩逆击不利。
郭诵弟元复为贼所执，贼遣元以书说矩曰：“去年东
平曹嶷，西宾猗卢，矩如牛角，何不归命？”矩以示诵，诵
曰：“昔王陵母在贼，犹不改意，弟当何论？”勒复遗诵麈
尾马鞭，以示殷勤，诵不答。勒将石生屯洛阳，大掠河
南，矩、默大饥，默因复说矩降曜。矩既为石良所破，遂
从默计，遣使于曜。曜遣从弟岳军于河阴，欲与矩谋
攻石生。勒使将围岳，岳闭门不敢出。默后为石匆所
败，自密南奔建康。矩闻之大怒，遣其将郭诵等赍书
与默，又敕诵曰：“汝识《唇亡》之谈，不迎接郭默，皆由于卿，临难逃走，其必留之。”诵追及襄城，默自知负矩，弃
妻子而遁，诵拥其馀众而归，矩待其妻子如初。刘岳
以外救不至，降于石季龙。矩所统将士有阴欲归勒
者，矩知之而不能讨，乃率众南走，将归朝廷，众皆道
亡，惟郭诵及参军郭方、功曹张景、主簿苟远、将军骞
韬、江霸、梁志、司马尚季弘、李瑰、段秀等百馀人弃家
送矩，至于鲁阳县，矩坠马卒，葬襄阳之岘山。